钦定古今图书集成/明伦汇编/宫闱典/第094卷 > 鲁国大长公主 下嫁乌古论元忠
## 钦定古今图书集成/明伦汇编/宫闱典/第094卷 > 鲁国大长公主 下嫁乌古论元忠

按《金史乌古论元忠传》：“元忠本名讹里也。幼秀异，世
宗在潜邸，以长女妻之，后封鲁国大长公主。正隆末，
从海陵南伐，世宗即位辽阳，时太保昂为海陵左领
军大都督，遣元忠朝于行在，遂授定远大将军，擢符
宝郎，谕之曰：‘朕初即位，亲密无如汝者，侍从宿卫，宜
戒不虞。大定二年，加驸马都尉，除近侍局使，迁殿前’”
左卫将军。从世宗猎，上欲射虎，元忠谏止之。进殿前
右副都点检，为贺宋正旦使。还，转左副都点检，坐家
奴结揽民税，免官。十一年，复旧职。明年，升都点检。十五年，北边进献，命元忠往受之。及还，诏谕曰：“朕每遇
卿直宿，其寝必安。今夏幸景明宫，卿去久，朕甚思之。”
会大兴府守臣阙，遂以元忠知府事。有僧犯法，吏捕
得寘狱。皇姑梁国大长公主属使释之，元忠不听。主
奏其事，世宗召谓曰：“卿不徇情，甚可嘉也。治京如此，
朕复何忧。”秩满，授吏部尚书，以其子谊尚显宗长女
薛国公主。十八年，擢御史大夫，授撒巴山世袭谋克。
世宗问左丞相纥石烈良弼：孰可相者，良弼以元忠
对。乃拜平章政事，封任国公，进尚书右丞相。策论进
士之科设，元忠赞成之。世宗将幸会宁，元忠进谏，不
听，出知真定府，寻复诏为右丞相。世宗欲甓上京城，
元忠曰：“此邦遭正隆军兴，百姓凋弊，陛下休养二十
馀年，尚未完复，况土性疏恶，甓之恐难。经久风雨摧
坏，岁岁缮完，民将益困矣。”驾东幸，久之未还，元忠奏
曰：“鸾舆驻此已阅岁，仓储日少，市买渐贵，禁卫暨诸
局署多逃者，有司捕寘诸法，恐伤陛下仁爱。”世宗嘉
纳之。寻出为北京留守，责谕之曰：“汝强悍自用，觊权
而结近密，汝心叵测，其速之官。”后左丞张汝弼奏事，
世宗恶其阿顺，谓左右曰：“卿等每事依违苟避，不肯
尽言，高爵厚禄，何以胜任？如乌古论！”元忠“为相，刚直
敢言，义不顾身，诚可尚也。”于是改知真定府事，移知
河间。明昌二年，知广宁府，以河间修筑球场扰民，会
赦下，除顺义军节度使。乞致仕，不许，特加开府仪同
三司、北京留守，徙知济南府，过阙，令预晏班平章政
事之上。承安二年，移守南京，寻改知彰德府，卒。讣闻，
上遣宣徽使白碗烧饭，赙物甚厚。元忠素贵，性麤豪，
而内深忌，世宗尝责之。又所至不能戢奴仆，世以此
为“訾”云。子谊。